b'\n_START_ARTICLE_\nCornelia Funke\n_START_SECTION_\n\xc5\xbdivljenje\n_START_PARAGRAPH_\nPo maturi na Gimnaziji sv. Ur\xc5\xa1ule v Dorstnu se je Cornelia Funke preselila v Hamburg in zaklju\xc4\x8dila izobra\xc5\xbeevanje kot diplomirana pedagoginja. Tri leta je delala kot vzgojiteljica na igri\xc5\xa1\xc4\x8du, ki nudi varstvo otrok in ustvarjalne delavnice, poleg tega pa \xc5\xa1tudirala knji\xc5\xbeno ilustracijo na visoki strokovni \xc5\xa1oli za oblikovanje v Hamburgu. Ilustriranje otro\xc5\xa1kih knjig jo je spodbudilo k lastnemu pisanju. Cornelia Funke je sodelovala tudi pri scenarijih za otro\xc5\xa1ko nanizanko Sedem kamnov (Siebenstein)._NEWLINE_Mednarodni preboj ji je uspel leta 2002, ko je v ZDA pri zalo\xc5\xbebi Scholastic iz\xc5\xa1el prevod knjige Kralj tatov, ki jo je v Nem\xc4\x8diji \xc5\xbee leta 2000 izdala zalo\xc5\xbeba Dressler, in nato ve\xc4\x8d mesecev vztrajal na ameri\xc5\xa1ki lestvici najbolje prodajanih knjig. Za odkritje te knjige na angle\xc5\xa1kem govornem obmo\xc4\x8dju je po mnenju Cornelie Funke odgovorna\xc2\xa0\xc2\xbbClara\xc2\xab, dvojezi\xc4\x8dna deklica, ki se je Barryju Cunninghamu, zalo\xc5\xbeniku Harryja Potterja, prito\xc5\xbeila, da svoje najljub\xc5\xa1e knjige ne more deliti s prijateljicami v Angliji. Avtori\xc4\x8din bratranec je knjigo nato grobo prevedel v angle\xc5\xa1\xc4\x8dino, kar je omogo\xc4\x8dilo podpis pogodbe z angle\xc5\xa1kim zalo\xc5\xbenikom. Do danes je bila knjiga prevedena v 23 jezikov. Njen roman Srce iz \xc4\x8drnila je septembra 2003 iz\xc5\xa1el \xc5\xbee hkrati v Nem\xc4\x8diji, Zdru\xc5\xbeenem kraljestvu, ZDA, Kanadi in Avstraliji. Leta 2004 je iz\xc5\xa1el tudi angle\xc5\xa1ki prevod Zmajevega jezdeca._NEWLINE_Skupna naklada njenih knjig je ob koncu leta 2005 zna\xc5\xa1ala okoli 10 milijonov izvodov. Nekatere od njih so bile prevedene v 37 jezikov (stanje iz leta 2008). Revija Time jo je leta 2005 uvrstila med 100 najvplivnej\xc5\xa1ih osebnosti na svetu._NEWLINE_V nasprotju z romani o Harryju Potterju J. K. Rowling izdajatelji Spieglove lestvice najbolje prodajanih knjig kljub velikanski prodaji dolgo niso hoteli navajati del Cornelie Funke. \xc5\xa0ele Smrti iz \xc4\x8drnila, zaklju\xc4\x8dnemu delu trilogije Srce iz \xc4\x8drnila, se je 8. oktobra 2007 uspelo povzpeti tja in takoj zasesti prvo mesto._NEWLINE_Veliko njenih del je pri zalo\xc5\xbebah Oetinger audio, Jumbo in H\xc3\xb6rverlag iz\xc5\xa1lo v zvo\xc4\x8dni obliki in nekatere so zasedle mesta na lestvici najbolj\xc5\xa1ih zvo\xc4\x8dnih knjig hr2-H\xc3\xb6rbuchbestenliste (med drugim Lisi\xc4\x8dji alarm (Fuchsalarm) iz serije Divje kure (Die Wilden H\xc3\xbchner), ki ga bere sama avtorica, ter Kralj tatov in trilogija Srce iz \xc4\x8drnila, ki ju bere nem\xc5\xa1ki igralec Rainer Strecker.\n_START_SECTION_\nZasebnost\n_START_PARAGRAPH_\nDo maja 2005 je Cornelia Funke \xc5\xbeivela v Ohlstedtu na severu Hamburga in se nato z mo\xc5\xbeem in otrokoma Anno in Benom preselila v Los Angeles v ZDA. 5. maja 2006 je njen mo\xc5\xbe Rolf Frahm, s katerim je bila poro\xc4\x8dena 26 let, pri 58 letih umrl za rakom._NEWLINE_Cornelia Funke je od februarja 2010 uradna botra Otro\xc5\xa1ke bolni\xc5\xa1nice Bethel za umirajo\xc4\x8de otroke. Od maja 2012 je ena od nem\xc5\xa1kih veleposlanic Desetletja biotske raznovrstnosti Zdru\xc5\xbeenih narodov.\n_START_SECTION_\nGledali\xc5\xa1ke predelave\n_START_PARAGRAPH_\nGledali\xc5\xa1\xc4\x8de Hannover je leta 2004 premierno uprizorilo Srce iz \xc4\x8drnila. Mladinsko gledali\xc5\xa1\xc4\x8de Bonn je leta 2004 premierno uprizorilo Kralja tatov. Gledali\xc5\xa1\xc4\x8de Oberhausen je leta 2004 premierno uprizorilo Potillo. Mladinsko gledali\xc5\xa1\xc4\x8de Bonn je leta 2005 uprizorilo Zmajevega jezdeca. Mladinsko gledali\xc5\xa1\xc4\x8de Bonn je leta 2006 premierno uprizorilo muzikal Srce iz \xc4\x8drnila. Oder Hessen je leta 2007 uprizoril Kralja tatov. Gledali\xc5\xa1\xc4\x8de Mario je leta 2007 premierno uprizorilo Sre\xc4\x8dno vilo (Die Gl\xc3\xbccksfee) kot lutkovno predstavo. Glasbeni ansambel mesta Hamm je leta 2007 premierno uprizoril Ko je Bo\xc5\xbei\xc4\x8dek padel z neba (Als der Weihnachtsmann vom Himmel fiel). Augsbur\xc5\xa1ko lutkovno gledali\xc5\xa1\xc4\x8de je leta 2007 predelalo knjigo Ko je Bo\xc5\xbei\xc4\x8dek padel z neba (Als der Weihnachtsmann vom Himmel fiel). Gledali\xc5\xa1\xc4\x8de Hannover je leta 2008 premierno uprizorilo Smrt iz \xc4\x8drnila. Dru\xc5\xa1tvo Chapeau Claque je v istoimenskem gledali\xc5\xa1\xc4\x8du v Bambergu leta 2009 uprizorilo Emmo in modrega d\xc5\xbeina (Emma und der blaue Dschin). Dr\xc5\xbeavno gledali\xc5\xa1\xc4\x8de Dresden je leta 2010 premierno uprizorilo Reckless. Kamnito meso (Reckless. Steinernes Fleisch). Gledali\xc5\xa1\xc4\x8de Thalia je leta 2012 uprizorilo Viteza duhov (Geisterritter).'